O Courel - Fundación Uxío Novoneyra\nA montaña marabillosa\nA serra do Courel é a grande reserva natural de Galicia; unha terra de excepcional beleza e longa memoria humana que se estende 20.000 hectáreas pola Galicia oriental e a linde co Bierzo e León. Territorio aillado e remoto, no Courel a natureza desprégase libre e salvaxe fronte a unha poboación dispersa e en retroceso, pouco máis de 1000 veciños repartidos nunhas 40 aldeas.\nA serra é unha presenza permanente na obra de Uxío Novoneyra, quen naceu na aldea Parada, na «Casa da Fonte» na que residiu longas tempadas. Co seu primeiro poemario, Os Eidos, o poeta elevou a súa terra natal á categoría de espazo mítico e simbólico, unha «montaña marabillosa» na que atopar refuxio e inspiración.\nNovoneyra, pero tamén Ánxel Fole, María Mariño, Carlos Oroza e outros autores fan do Courel un dos territorios literarios máis interesantes da Península, un lugar para descubrir a través da palabra.\nPara ver as montañas, para ver unha montaña marabillosa, hai que gardar un certo estado de gracia, un resto de inocencia primeira dese estar abertos que lles permite aos nenos entrar no Mundo e quedarse cunha imaxe para sempre.\nEse é o estado que debera levar calquera visitante que se achegue ó Courel.\nAs montañas do Courel abranguen un vasto territorio de 193,4 km2; 21.020 hectáreas de paisaxe dominado pola natureza. A excepcional biodiversidade que garda fai que numerosos colectivos veñan reclamando desde hai anos a súa declaración como Parque Natural. As montañas son Xeoparque Global UNESCO, forman parte da Rede Natura 2000 ZEC-LIC e desde 2021 son Reserva da Biosfera xunto a Ribeira Sacra e a Serra do Oribio.\nO Courel é terra brava e de contrastes. Nas súas cotas superiores acada máis de 1600 m (picos de Formigueiros, Pía Páxaro) mentres que a 3 ou 4 quilómetros, a cunca do río Lor debrócase ata cotas sensiblemente inferiores (500-400m). A súa é paisaxe de cumes e vales, irrigada por regatos e pincheiras e cruzada polo bosco dominio de bechos bravos e castiñeiros centenarios. A Devesa da Rogueira, no corazón da serra, é un dos seus espazos máis recoñecidos, un bosque primario regado polas augas ferruxinosa da Fonte dos Cervos.\nA paisaxe xeolóxica e natural convive coa humana, que se remonta ata tempo dos romanos. Na serra abundan vestixios de explotacións mineiras e antigos castros, pero tamén aldeas que preservan os modos labregos e a arquitectura tradicional.\nO mellor xeito de descubrir o Courel é facelo a pé. Existen numerosas rutas de senderismo que percorren os antigos camiños conectando castros, montes e aldeas. Desde a Fundación, en Parada, parte a Ruta de Uxío Novoneyra, que chega ata Moreda, aos pés da Devesa, atravesando o Monte Cido e o seu castro de Torre Cabreira. Tamén de Parada parten variantes que conectan coas rutas da Devesa da Rogueira e da Lagoa e Campa da Lucenza.\nA Fundación Uxío Novoneyra traballa pola divulgación do patrimonio cultural e natural que no Courel converxen. Convídamosche a adentrarte nestas montañas e visitarnos na casa de Parada. Nos seguintes enlaces tes información sobre a serra e as diferentes rutas e propostas para explorala para que poidas preparar a túa visita.\nInformación turística na páxina web do Concello de Folgoso do Courel\nXeoparque Mundial UNESCO Montañas do Courel\nProxecto Life + Oso Courel, da Fundación Oso Pardo\nViaxa ao Courel. Guía da Asociación Xuvenil Buraca das Grellas\nO Courel en turismo.gal


As choivas dos próximos meses non servirán para paliar a seca que padece España, segundo Medio Ambiente | Consumer\nAs choivas dos próximos meses non servirán para paliar a seca que padece España, segundo Medio Ambiente\nOnte presentouse en Santander o Observatorio Nacional da Seca\nAs choivas nos próximos meses serán normais, pero non bastarán para que se recuperen os encoros. Isto é o que din os prognósticos meteorolóxicos manexados polo Ministerio de Medio Ambiente, segundo dixo onte a titular deste departamento, Cristina Narbona.\nA ministra sinalou que a seca que padece nestes momentos España podería prolongarse durante un período aínda máis longo se se cumpren as predicións. No entanto, precisou que a fiabilidade que se pode conceder a eses prognósticos para o próximos tres meses é, por agora, “baixa”, pero tamén subliñou que o que ningún informe predí é que a medio prazo se vaian a producir choivas que alivien a situación que sofren xa varias concas.\nAs precipitacións do outono non serán suficientes para recuperar a situación crítica dos encoros\n“Será difícil que, mesmo cunha pluviometría normal, recupérense os encoros que, nalgunhas zonas de España, están nunha situación francamente mala. De momento creo que temos que estar instalados na cautela”, dixo Narbona. A responsable de Medio Ambiente presentou onte en Santander, xunto á ministra de Agricultura, Pesca e Alimentación, Elena Espinosa, o Observatorio Nacional da Seca. Este organismo informará sobre a situación da auga en España. En concreto, encargarase de recompilar datos sobre a evolución das concas hidrográficas para que poidan ser consultados en tempo real.\nO Observatorio dispón dun sitio web ao que se pode acceder desde a propia páxina do Ministerio (www.mma.es), e que vén completala, xa que moitos dos datos que recolle o Observatorio podían consultarse xa na citada dirección, actualizados con carácter semanal. A “nova” web recolle unha listaxe dos organismos de conca intercomunitarios, as administracións hidráulicas interregionales, as cidades de Ceuta e Melilla, o dezasete comunidades autónomas e as corporacións locais.\n“Uso racional” da auga\n“Neste país non hai unha cultura do uso racional da auga”, asegurou pola súa banda Elena Espinosa. A sociedade no seu conxunto debe tomar conciencia de que a falta de auga en España é un problema “recorrente”, ao que non se debe responder de forma “compulsiva”, porque “a seca forma parte do noso ciclo hidrolóxico. Hai que traballar, en especial, cando a choiva chea os nosos encoros”, remarcou Narbona.\nEn canto á situación actual, a ministra de Medio Ambiente asegurou que, desde o mes de outubro “o Goberno comezou a detectar síntomas de menores precipitacións” e fixo unha chamada á “solidariedade”, en especial aos cidadáns urbanos, porque “os primeiros que sofren as consecuencias da seca son os agricultores”. Polo momento, “xa tiveron que deixar de regar, perdendo con iso un beneficio económico”.\n“Debemos actuar desta forma non só pola conxuntura deste ano, senón porque o máis probable é que o 2006 tamén sexa un ano seco e que esteamos a entrar nun período plurianual que require investimentos para garantir, en primeiro lugar, a subministración para uso doméstico e, en segundo, para aliviar a situación dos agricultores”, advertiu. Segundo os últimos datos, os encoros da cabeceira do Tallo -que fornecen a auga para o transvasamento ao Segura- están a menos do 15% da súa capacidade tras perder na última semana 15 hectómetros cúbicos.\nencoros lluvias-gl seca


O Concello inicia o pago de máis de 190.000 euros aos clubs de Pontevedra - Pontevedra Viva\nSábado 18 de Abril, 2020 ás 13:55 do Sábado 18 de Abril, 2020\nOs efectos económicos da pandemia polo COVID-19 están a mitigarse aos poucos nos clubs deportivos da cidade.\nDespois do desbloqueo das axudas, chegou o momento de pagalas. Para iso, o tenente de alcalde, Tino Fernández, levará o vindeiro luns á Xunta de Goberno a súa proposta de resolución definitiva da convocatoria de subvencións correspondente ao período 2017-2018, o que permitirá empezar a pagar de maneira inmediata aos 60 equipos beneficiarios cun 30% dos 300.000 euros consignados, o que supón un total de 90.000 euros destas axudas.\nAsí mesmo, o Concello tamén ordenou o pago do 70% restante das axudas correspondente ás Escolas Deportivas Municipais (EDM) do exercicio 2018-2019, o que se traducirá nunha inxección de 91.400 euros.\nSegundo explica o concelleiro de deportes, estas subvencións xa se están abonando, polo que "algúns clubs xa as percibiron e os demais recibiranas de maneira inminente".\nEn canto aos pagos das EDM de 2019-2020, Fernández avanza que esta semana asinará o expediente e espera que "a convocatoria destas axudas, que se incrementarán nun 76% con respecto ás de 2018-2019, pode publicarse nun prazo duns 20 días".\nOutro dos pagos que realizou a Concellería de Deportes, foi o adiante dun 30% das cantidades previstas para a organización do Medio Maratón de Pontevedra e o Open Internacional Cidade de Pontevedra de Taekwondo. Desta maneira, tanto a Sociedade Ximnástica como o Mace Sport, xa cobraron 4.200 e 4.500 euros respectivamente.\nPor último, en relación coas axudas anuais do período 2018-2019, o Servizo Municipal de Deportes ten practicamente terminada a redacción das bases da convocatoria, sinalan dende o goberno local.


O presente das ciencias.\n5 junio, 2015 Sin categoríafatimafernandezcalo\nA Organización Mundial da Saúde (OMS) aconsella a lactación materna exclusiva durante os primeiros seis meses de vida do bebé. A ciencia revelou que os nenos alimentados con leite materno teñen menor risco de padecer infeccións respiratorias, otite media e síndrome de morte súbita. Mesmo, segundo estudos recentes, a lactación materna tamén protexe da contaminación ambiental e mellora o cociente intelectual. Agora, científicos revisaron 18 estudos sobre a relación entre lactación e risco de sufrir leucemia infantil. Segundo o estudo, a leucemia é o cancro máis común na infancia e supón o 30% de todos os cancros infantís.\nCientíficos encontraron que a lactación materna durante os primeiros seis meses da vida do neno ou máis tempo se asocia cun 19% menos de risco de que os nenos sufrisen leucemia, en comparación con alimentar o bebé sen o leite do peito ou a lactación durante un período de tempo máis curto. Así mesmo, nunha análise de 15 estudos por separado os investigadores encontraron que dar o peito aos nenos diminúe un 11% o risco de sufrir leucemia infantil en comparación con nenos que non tomaron peito. Os científicos suxiren que este leite contén moitos compoñentes inmunolóxicos activos e mecanismos antiinflamatorios de defensa que inflúen no desenvolvemento do sistema inmunolóxico do bebé. O estudo recorda que o obxectivo principal da saúde pública é a prevención da mortalidade. Por este motivo indican que se debe ensinar aos profesionais sanitarios os potenciais beneficios da lactación materna e as ferramentas coas que axudar ás nais para continuar dando o peito durante seis ou máis meses. A maioría das nais abandonana pronto, a pesar dos seus múltiples beneficios . O factor que máis inflúe no abandono da lactación é a duración da baixa materna. As nais con baixas de 4 a 6 meses de duración teñen 2,65 veces maior risco de abandonar a lactación materna exclusiva que as nais non traballadoras.\nO análise dunha gota de sangue revela a cantidade de virus que afectaron á persoa na súa vida.\n30 mayo, 2015 Sin categoríafatimafernandezcalo\nA técnica foi posible porque cada virus que penetra no corpo humano deixa unha pegada inmunitaria imborrable xa que, ademais de causar enfermidades, modifica para sempre o sistema inmunitario porque desenvolve anticorpos, que, á súa vez, poden levar a ter outras enfermidades no futuro.\nA nova tecnoloxía, que publica a revista «Science«, denomínase ‘VirScan’ e permite analizar de forma exhaustiva os anticorpos virais presentes no sangue dunha persoa.\nO investigador Christian Brander, que colaborou neste estudo, explicou que os resultados informan sobre o sistema inmunitario e poderían utilizarse para mellorar o deseño de vacinas.\nActualmente, é necesario que un médico encargue unha proba para detectar un virus en concreto, pero esta nova tecnoloxía permite identificar todos os virus que afectaron a unha persoa, xa sexa a través dunha infección ou dunha vacina, cunha única análise.\nA proba analiza as respostas xeradas polas células do sistema inmunitario encargadas de producir anticorpos contra os virus, as chamadas células B.\n«Coñecer a pegada que deixan as infeccións permitiranos saber como este pasado inmunitario determinará a resposta ante novos ataques virais», explicaron.\n«O gran reto para crear novos tratamentos é descubrir que anticorpos nos protexen contra unha enfermidade, e para iso primeiro hai que saber cales temos xa no organismo», sinalaron.\nPara desenvolver VirScan, os científicos crearon unha biblioteca de péptidos -fragmentos curtos de proteínas derivadas de virus- que representaban a 206 virus e máis de 1.000 cepas ou variantes.\nLogo, analizaron mostras de sangue de 569 persoas de EUA, Perú, Sudáfrica e Tailandia e dividíronas en grupos en función da idade, a localización xeográfica e de se eran portadoras ou non do VIH.\nOs resultados detectaron unha media de 10 virus por persoa. Os máis frecuentes foron aqueles que infectan comunmente os humanos, como os principais responsables da mononucleose infecciosa e o responsable do arrefriado común.\nAs análises de VirScan revelaron que as persoas residentes fóra de EUA teñen máis exposición ou infección por un virus, probablemente debido a diferenzas en densidade de poboación, prácticas culturais, medidas sanitarias ou susceptibilidade xenética.\nEn cambio, o virus causante da gripe estacional foi maior en EUA, seguramente polos maiores índices de vacinación contra esta enfermidade no país.\nBrander, que recoñeceu que o sistema aínda non está listo para ser introducido na sanidade pública pero é moi útil para a investigación, apuntou a posibilidade de que nun futuro próximo poida incluírse no estudo un grupo de Barcelona, formada por persoas ás que se monitorice cada dous ou tres meses polo seu alto risco de exposición ao VIH.\nConsiguen rexuvenecer un cerebro adulto de rata.\n25 mayo, 2015 Sin categoríafatimafernandezcalo\nUn equipo de investigadores estadounidenses transplantaron certo tipo de neuronas embrionarias que expresan o neurotransmisor GABA (un neurotransmisor inhibidor principal que axuda no control motor e a visión) descubrindo que os ratos empregados no experimento que contaban cun problema de visión que se desenvolve ao principio da vida, chamado ambliopía, lograron tras o transplante, un novo período de plasticidade no cerebro que permitiu un recableado do cerebro adulto e que os ratos visen perfectamente, eliminando o problema de visión.\nAsí, os cerebros adultos volveron ser novos de novo. Varias semanas despois do transplante, cando o sistema visual do animal atravesaba o seu peor período,» os ratos empezaban a ver ben, explica Melissa Davis, líder do estudo.\nQue aplicacións poderá ter este descubrimento? O estudo posibilitaría o camiño para novos tratamentos relacionados co desenvolvemento normal do cerebro como a esquizofrenia e o autismo, trastornos cerebrais actualmente incurables.\nDesarrollo de órganos humanos para transplantes en porcos.\n8 mayo, 2015 Sin categoríafatimafernandezcalo\nO xenotransplante básase no emprego de órganos animais modificados xenéticamente. Esta posibilidade xa se comezou a estudiar nos anos 90, pero un grupo de españos acaban de retomala con melloras, entre elas, introducir celulas nai.\nCinetíficos, combinaron varias técnicas para fabricar órganos humanos a partir de células do propio paciente. Eles introducen nun embrión de animal, neste caso dun porco, para que o páncreas, o fígado ou o tecido que se quere repoñer creza como si pertencera ao propio individuo. De esta forma, o porco utilizase como unha especie de incubadora do órgano humano.\nEsta posibilidade aínda non se ve moi clara a día de hoxe, pero descubreuse un tipo de célula nai que posúe a capacidade para convertirse en calquer tipo de tecido humano, como as neuronas, e que se integra nun embrión animal. Este feito ofrece unha posibilidade clara para conseguir a xeneración de órganos de reemplazo en humanos.\nEstas células nai recibiron o nome de rsPSC. Pódense obter obter a partir dun cabelo, e basta con aislalas en medios de cultivo edevolvelas a un estado primitivo para convertilas en tecidos.\nOs científicos aseguran que no futuro, a partir dunha mostra de pel do candidato a transplante, obter as células rsPSC, e poder modificar o seu xenoma para eliminar unha enfermidade.\nSe isto chega a levarse a cabo con éxito, suporá un gran avance para mellorar a vida das persoas que esperan desesperadamente un transplante.\nA gripe alcanza o nivel de epidemia en España.\n25 enero, 2015 Sin categoríafatimafernandezcalo\nDefinimos como epidemia a unha enfermidade extendida nunha área local e que afecta a moitos individuos; e como virus a parásitos celulares que necesitan introducirse nas células para poder reproducirse. Producen enfermidades como neste caso, a gripe.\nA gripe afecta ás vías respiratorias, que se acompaña de síntomas xerais como malestar, dor de gorxa, debilidade, dores musculares, dores estomacais, articulares, de cabeza e febre. Nos casos máis graves pode chegar a complicarse cunha pulmonía, que pode chegar a ser mortal especialmente en anciáns e nenos pequenos.\nO virus da gripe resiste a un nivel maior en ambientes secos e fríos e conserva a súa capacidade infectiva durante 30 días a temperaturas moi baixas.\nA epidema de gripe xa chegou a todos os puntos de España, pois na cuarta semana deste primeiro mes do ano os casos triplicaronse. Ata agora, a gripe estaba considerada a nivel global de intesidade media, pero este último pico clasifícaa de intensidade alta. Os doutores non desatan a posibilidade de que esta situación aumente no vindeiro mes, e cunha agresividade maior.\nA gripe comezou cunha maior intensidade no norte da península, en Galicia e na costa cantábrica, aínda que isto non supuxo nada para que se estendese con rapidez polo resto de España.\nContra esta enfermidade os médicos recomendan a vacunación para os grupos de risco, como nenos, anciáns e enfermos crónicos. A vacuna da gripe fabrícase cada ano cas cepas do virus que circulan por todo o planeta, dúas veces por ano, unha no hemisferio norte, e unha no hemisferio sur. Estas cepas son enviadas ás farmacéuticas para que poidan elaborar a vacuna, pero isto non sempre é infalible en todos os individuos, pois o virus pode chegar a cambiar ao longo do ano.\n15 diciembre, 2014 Sin categoríafatimafernandezcalo\nO Homo Neanderthalensis vivíu en Europa, Oriente Próximo, Asia central e occidental durante o Paleolítico medio e superior. Apareceu fai uns 125.000 anos e extingeuse fai un 30.000 anos. Esta especie colonizou todo tipo de ambientes. O seu cerebro tiña unha capacidade de 1750 cm3, maior ca a do ser humano actual.\nA súa estatura era de 1’55 m.\nTiña un corpo baixo e groso. A cara con fronte e queixo aplanado, maxilar forte e cellas prominentes. Tiña unha nariz grande. pelvis estreita.\nFabricaba ferramentas de pedra con moita habilidade. Tamén facían as follas de coitelos e puntas de frecha.\nCoidaban aos seus feridos e soterraban aos seus mortos.\nTiñan boas estratexias de caza e cooperación.\nProbablemente posuían unha linguaxe.\nEsta especie extingueuse ca chegada do home de Cro-Magnon.\nComparte o 95’5% de xenoma con Homo Sapiens.\nAquí podedes ler unha interesante noticia sobre o parentesco dos humanos co Homo Neanderthalensis.\nTitán, a lúa de Saturno.\n14 diciembre, 2014 Sin categoríafatimafernandezcalo\nTitán, a lúa máis grande de Saturno, é o único satélite do noso sistema solar cunha atmosfera densa, con ríos e mares superficiais compostos por hidrocarburos líquidos, como son etano e metano.\nComparación de Titán ao lado do planeta Saturno.\nAta agora, críase que neste «mundo», despois da Terra, só sopraban brisas que alcanzaban como máximo os 70 km/h. En cambio, na atmosfera os ventos poden chegar a superar o 300 km/h.\nNesta imaxe comparanse as dunas dun deserto(abaixo) cas dunas de Titán(arriba).\nUn novo estudo coordinado por un experto en Ciencias planetarias da Universidade de Tenessee, mostranos que estas «brisas» son moito máis intensas do sospeitado anteriormente, o que nos da resposta á formación de dunas esparcidas por Titán. Averiguouse que para mover as dunas os ventos teñen que ser un 50% máis fortes do estimado ata agora pola sonda Cassini enviada ao espazo no ano 1997, para estudar todo o relacionado co planeta Saturno.Nesta imaxe comparanse as dunas dun deserto(abaixo) cas dunas de Titán(arriba).\nAdemais, os ventos de Titán poden cambiar momentáneamente de dirección e de intensidade, non como se creía antes(ó iban de este a oeste). Este fenómeno ocorre dúas veces durante cada ano de Saturno, que equivale a trinta anos terrestres.\nO ADN sobrevive no espazo.\n30 noviembre, 2014 Sin categoríafatimafernandezcalo\nUnha serie de probetas con moléculas de ADN no seu interior, pegadas á capa exterior da carga dun cohete, conseguiron sobrevivir ás condicións do espazo, e o máis incríble é que superou sen problemas a reentrada á atmosfera, o cal é un proceso onde a fricción do aire fai que a temperatura aumente de maneira considerable.\nTras o lanzamento, o voo espacial, a reentrada na atmosfera e a aterrizaxe, as moléculas de ADN seguían intactas, no mesmo lugar no que se colocaran ao principio. Ademais, a maioría das moléculas que sobreviviron aínda eran capaces de transmitir información xenética a bacterias e células de diferentes tecidos.\nCon este experimento, demostrouse que o ADN pode sobrevivir as condicións máis duras e extremas e, numeros investigadores incluso creen que o ADN puido chegar dende o espazo exterior á Terra.\nAta que punto pode chegar a limitarnos o cambio climático?\nCoñecemos como cambio climático á modificación do clima que ten lugar no paso do tampo a escala global. En xeral, tratase de cambios de orde natural, aos que se lle asocia o impacto humano sobre o planeta.\nUnha das consecuencias que pode acarrear o quentamento global (factor do cambio climático) , e que ata agora non se coñecía, é que o aumento desmesurado das temperaturas podería dificultar incluso o despegue dos avións.\nO problema deberíase á disminución da densidade do aire, que dificultaría ás ás a capacidade de elevarse. Por isto, os avións necesitarían aínda máis recorrido nas pistas de despegue, ou incluso, diminuír o peso a bordo.\nPara este estudo, investigadores basaronse nos datos do aumento da temperatura dende anos atrás, e salientan os Estados Unidos como principal afectado.\nA pregunta que debemos facernos a nós mesmos e mesmo á sociedade, é si realmente estamos dispostos a soportar os problemas que nos vai acarrexar o cambio climático. Pode que nós non o notemos, pero o mundo está sufrindo lentamente, por iso, habería que pensar ata que punto ímos chegar con este problema para tomar as medidas necesarias cando xa non sexa demasiado tarde.\nNa páxina de Greenpeace podedes ler algo máis sobre as consecuencias do cambio climático.\nPosible desaparición da materia escura.\n23 noviembre, 2014 Sin categoríafatimafernandezcalo\nUns cosmólogos italianos e británicos, descubriron algo que podería revelar o final do Universo.\nOs investigadores suxiren, que a materia escura podería estar transformándose lentamente en enerxía escura. O proceso que fai posible esta transformación todavía non é moi exacto, pero podería ser a causa pola que as galaxias e outros corpos do Universo estivesen crecendo cada vez máis lentamente dende fai uns 8.000 millóns de anos.\nA pesar de que a taxa de conversión de materia escura fría en enerxía escura é moi pequena e lenta, si se mantén, toda a materia escura desaparecerá en 100.000.000 de anos. De este modo, o noso Universo convertiríase nun lugar frío, vacío e escuro nun prazo moito máis curto do que se pènsaba fai uns anos.\nEste estudo abre novas perspectivas para a comprensión da física, e deixanos ante a duda de que podería suceder si este proceso comeza a ir cada vez máis rápido dando lugar a un prazo de vida moito máis curto do estimado.


Carnota porá en valor o Olimpo Celta e as súas «cabaseiras» con cadanseu Centro de Interpretación ~ BNG Carnota\nCarnota porá en valor o Olimpo Celta e as súas «cabaseiras» con cadanseu Centro de Interpretación\nPublicado o día 24/05/2019 ás 16:20\nSe hai algo que se botou en falta sempre en Carnota foi a ausencia de centros de interpretación para a musealización e posta en valor do seu amplísimo patrimonio histórico, natural e etnográfico. Se ben, no primeiro caso, a posta en marcha neste mandato do Museo Aberto de Carnota supuxo un importante avanzo, seguimos sen contar con espazos físicos onde coñecer a ampla diversidade natural e cultural do Concello.\nPois ben, de continuar o BNG no goberno, Carnota non contará con un senón con dous Centros de Interpretación: un centrado nos valores naturais e xeolóxicos do Monte Pindo e outro dedicado ao riquísimo patrimonio etnográfico, centrado nos hórreos que son un dos nosos sinais de identidade.\nFermosa panorámica desde o Monte Pindo coa praia de San Pedro do Pindo debaixo (cc)\nO Centro de Intepretación do Monte Pindo fará xustiza á falta de investimentos públicos neste espazo\nO Monte Pindo, xoia da coroa de Carnota, supón un grandisimo recurso e polo de atracción que, correctamente xestionado, podería converterse non só nun motor para Carnota, senón de toda a Costa da Morte. Sobra enumerar os valores que o fan merecedeiro de atención, mais desgrazadamente o organismo responsábel da súa xestión, a Xunta de Galicia, preferiu -desde que a goberna o PP- abandonalo.\nDesde o goberno de Carnota fíxose todo o posíbel por obter compromisos por parte da Xunta con este espazo, pero nunca nada vemos máis alo de declaracións de intencións, e moito menos a necesaria declaración deste espazo como parque natural, figura que garantiría á zona un orzamento anual, proxectos e persoal propios.\nPorén, Carnota non pode permanecer impasíbel ante esta desatención. Por iso o BNG fará todo o que está dentro das súas posibilidades para protexer e potenciar este noso tesouro. Por iso na vindeira lexislatura declararase ENIL (Espazo Natural de Interese Local), máximo recoñecemento que un municipio pode promover para un espazo natural.\nSen embargo este recoñecemento non pode limitarse ao papel, senón que irá acompañado de medidas coma a posta en marcha do Centro de Interpretación do Monte Pindo, o primeiro centro dedicado ao mítico macizo carnotán que albergará paneis informativos sobre os seus valores e rutas, unha biblioteca especializada e unha pequena colección arqueolóxica visitábel.\nMalia que os de Lira e Carnota eclipsan ao resto, temos máis de 800 hórreos de magnífica factura, coma este en Panchés (cc)\nCarnota conta con máis de 800 hórreos e varios dos conxuntos etnográficos máis espectaculares do País\nOutra vella demanda veciñal é a posta en marcha dun Centro de Interpretación dos Hórreos, centrados principalmente nesta xoia da arqueoloxía popular galega con centos de variantes, pero que tamén terá cabida para o coñecemento e estudo doutras mostras de patrimonio cultural coma os muíños, pombais, pontes, fontes, pousadoiros, calzadas, etc... en definitiva, todo aquelo que conformou a nosa idiosincrasia coma pobo e do que temos que sentirnos orgullosos.\nEtiquetas: actualidade municipal, EM2019, medio ambiente, patrimonio, programa, proxectos


Unidas Podemos leva ao Ministerio as neglixencias ambientais da Xunta de Galicia na Enseada de San Simón | En Común-Unidas Podemos\n07 de Xullo , 2021\nGómez Reino: “As consecuencias da incompetencia da Xunta son nefastas para a biodiversidade da Enseada de San Simón, que conta cunha gran cantidade de especies que deberían estar amparadas por unhas medidas adaptadas ao seu ecosistema”\nGómez Reino: “Feijóo prefire ignorar que a Comisión Europea sinale a súa desidia para a ampliación da Rede Natura e para salvagardar a riqueza paisaxística galega”\nMércores, 7 de xullo. O Grupo Parlamentario Confederal Unidas Podemos-En Comú Podem-Galicia en Común rexistrou este martes dúas preguntas no Congreso relativas ao incumprimento da Xunta na implementación dun plan de xestión da Enseada de San Simón, a desafección da mesma do dominio portuario e sobre as verteduras contaminantes por parte da empresa AUCOSA.\nA Zona Espacial de Conservación (ZEC) Enseada de San Simón forma parte da Rede Natura 2000, mais non conta cun Plan de xestión da súa conservación como rexe a normativa europea. A Comisión xa remitiu ao Goberno unha carta da infracción da Directiva de Hábitats por parte da Xunta de Galicia ao non poñer en marcha as figuras de protección ambiental pertinentes. “Feijóo prefire ignorar que a Comisión Europea sinale a súa desidia para a ampliación da Rede Natura e para salvagardar a riqueza paisaxística galega”, apuntou o deputado Antón Gómez Reino.\nA pesar de que o último aviso de Europa se produciu o 2 de xullo, non hai ningún avance por parte do Goberno de Feijóo. A isto engádeselle o feito xa confirmado polo Ministerio a esta formación: son responsabilidade exclusiva da Xunta os incumprimentos en materia ambiental. E tamén, que Galicia é a comunidade autónoma con menor superficie protexida do Estado, un 11,97% fronte a un 27% de media.\n“As consecuencias da incompetencia da Xunta son nefastas para a biodiversidade da Enseada de San Simón, que conta cunha gran cantidade de especies que deberían estar amparadas por unhas medidas adaptadas ao seu ecosistema”, sinalou o deputado Gómez Reino. A iniciativa de Unidas Podemos pregunta tamén polas verteduras de augas residuais urbanas e industriais, unha situación que devén da obsolescencia e falta de capacidade das catro EDAR e da empresa AUCOSA. Á propagación destes residuos polos límites de capacidade súmaselle que o emisario submarino de AUCOSA continúa derramando verteduras de maneira periódica.\n“Hai constancia destas verteduras na zona de produción de moluscos, pesca e cría de mexillón na ZEC Enseada de San Simón. Isto pode contraer un risco para as economías locais e para todas as familias que dependen da boa conversación destes ecosistemas”, sostivo Gómez Reino.\nUnha das demandas das confrarías de pescadores e asociacións que inclúe a proposta de Unidas Podemos é a paralización do proxecto para a construción dunha terceira terminal no Porto de Vigo, debido a que segundo a lei, prevalece a protección ambiental sobre a ordenación territorial e sería contraproducente para a Enseada de San Simón. Así mesmo, os documentos xa rexistrados no Congreso integran a petición dos concellos lindeiros á Enseada sobre a desafección do dominio portuario da ZEC e a inclusión do mesmo baixo a xurisdición do Ministerio para a Transición Ecolóxica.\nPodes ver aquí as nosas iniciativas.


Aberto o prazo de inscrición | Universidade de Vigo\nUniversidade / UVigo - Deporte 11/02/2019\nA carreira/andaina HappyGoRunning - Cidade Universitaria é unha iniciativa da Área de Benestar, Saúde e Deporte da Universidade de Vigo que se celebrará o vindeiro sábado 27 de abril de 2019 no campus de Vigo.\nEste evento, que este ano acada a súa décimo terceira edición, conta coa colaboración de entidades como o Concello de Vigo, a Fundación Galega Contra o Narcotráfico, o Club Peña Trevinca Montañeiros de Galicia ou Cidade Universitaria S.A.\nA carreira de 10 km formará parte do Circuíto Run Run Vigo de Carreiras Populares, no que quedarán apuntadas automaticamente as persoas inscritas na carreira HappyGoRunning - Cidade Universitaria.\nAs inscricións están abertas a calquera persoa sen problemas de saúde.\nNa carreira, poderán participar aquelas persoas nadas no ano 2001 ou antes e, no caso da andaina, no ano 2006 ou antes.\nA carreira desenvólvese sobre un circuíto de 3333 m que transcorre entre os vieiros interiores do campus de Vigo e a entrada á cidade deportiva do Círculo Mercantil e Industrial de Vigo.\nAs persoas participantes escollerán algunha destas distancias:\n6,6 km (dúas voltas ao circuíto)\n10 km (tres voltas ao circuíto).\nA andaina terá unha lonxitude de 10 km e transcorrerá polo contorno do campus universitario.\n15.30 h Inicio da acreditación para a andaina e de recollida de dorsais para a carreira\n16.00 h Saída da andaina\n17.30 h Saída das carreiras\n19.15 h Entrega de agasallos\n4 € (3 € de inscrición + 1 € solidario para a Fundación Galega contra o Narcotráfico).\nCarreiras 10 km e Iniciación:\nComunidade universitaria Galaico-Duriense: 5 € (4 € de inscrición + 1 € solidario para a Fundación Galega contra o Narcotráfico).\nOutras persoas participantes: 7 € (6 € de inscrición + 1 € solidario para a Fundación Galega contra o Narcotráfico).\nRecomendacións para o día da carreira\nRecoméndase acceder ao campus por Castrelos-Valadares (vial da Universidade) e utilizar os aparcadoiros das facultades de Ciencias Xurídicas e do Traballo, da Escola de Enxeñaría de Telecomunicación ou do CACTI. A Estrada das Plantas estará cortada á altura do Círculo Mercantil polo que, quen acceda por esta ruta, deberá tomar o desvío alternativo polo Camiño do Monte ata San Cosme (20 min máis aproximadamente).\n* Agárdase contar cun servizo gratuito de autobús da liña 8 de Vitrasa que sairía da Farola de Urzaiz, e pasaría por Praza de España e Praza de América. Para o regreso habería outro servizo.\nServizos para as persoas participantes\nVestiarios masculinos situados no pavillón universitario e vestiarios femininos no SOOM CDU Vigo (piscina universitaria).\nServizo de ludoteca na cafetería Leonardo da Vinci con posibilidade de participar nunha actividade na piscina (necesario traer traxe de baño e gorro).\nServizo de comedor: está previsto a realización dunha merenda na que poderán participar todas as persoas asistentes.\nPremios e agasallos\nOutorgaranse premios ás tres primeiras persoas clasificadas de cada xénero na carreira de 10 km.\n1.º: 400 €\n2.º: 300 €\n3.º: 200 €\nClasificación universitaria Galaico-Duriense:\nOutorgarase un premio ao campus gañador e agasallos ás persoas que o integren ata un máximo de 20 (consultar regulamento específico da Carreira Universitaria Galaico-Duriense).\nClasificación por centros da Universidade de Vigo:\nOutorgaranse premios ao equipo gañador desta clasificación (consultar regulamento específico da clasificación por centros da UVigo).\nO prazo estará aberto ata as 23.59 h do mércores 24 de abril (límite de prazas: 1000).\nAnímate a participar como persoa voluntaria\nSe queres participar na organización da carreira, podes facelo como persoa voluntaria.\nColaboración na promoción e o desenvolvemento do evento.\nApoio en tarefas de promoción, loxística, seguridade, información e protocolo.\nDestinatarios do programa\nPoboación en xeral.\nPerfil das persoas voluntarias\nMembros da comunidade universitaria da Universidade de Vigo en xeral. Sen coñecementos e formación específicas.\nFuncións das persoas voluntarias\nActividades relacionadas coa promoción do evento.\nSeguridade e control.\nMontaxe e loxística.\nControl de inscricións e información aos participantes.\nTratamento protocolario do evento.\nLugar de realización das actividades\nCampus Universitario Lagoas - Marcosende.\nTempos de dedicación das persoas voluntarias\n25 horas entre o 1 de marzo e o 30 de abril.\n10 horas entre o 22 e o 27 de abril.\nMáis información sobre o voluntariado aquí.\nÁrea de Benestar, Saúde e Deporte\nVicerreitoría de de Extensión Universitaria


Unha reflexión sobre a loita social bergantiñá na documental Tesouro de Corcoesto - Cabana - Que pasa na costa\nCabana Laxe Ponteceso Cultura Costa da Morte Vídeos\nDespois da emotivísima estrea en Carballo, con centos de protagonistas, a documental de Cora Peña Tesouro de Corcoesto estreábase por primeira vez aberta ao público no Centro Galego de Arte e Imaxe, o CGAI da Coruña. A sala encheuse para ver este exemplo de loita social no rural costeiro, e para charlar coa autora.\nUnha documental tremendamente informativa, que alterna fantasticamente as palabras de científicos coas dos veciños, saltando da espeficidade dos técnicos á claridade dos máis naturais. Ese veciño falando de como as aves escaparían das detonacións, ou a Lola dicíndolle á veciña “Eu o que non me esperaba era isto de Feijoo, verdade Mari Carmen”, son auténticas representacións da nosa libre veciñanza galega.\nPrecisamente a loita social é unha das claves da documental. “O que fixo a cidadanía foi frear o proxecto. Se non houbese presión social estaría xa en marcha”, recoñece Cora, que sen embargo non cre que esteamos ante unha paralización definitiva do proxecto, nin que esta fose gracias á loita. “Penso que hai outros intereses politicos, dende esperar o libre tratado con Canadá ou que están esperando ás eleccións”, apunta, deixando claro que o proxecto, como todo o Plan Mineiro de Galicia, “aínda está vivo”. ”Para isto facemos o documental para que se vai adiante de novo a xente teña mais informacion e siga unida e e pelexando”.\nFalamos dunha documental posicionada, evidentemente, pero tamén deixa ver a visión dos que están a favor sen manipulación. Iso si, cada quen queda reflexado, como un crúo alcalde de Cabana, que non ve máis futuro para o seu pobo que o da mina; os da empresa mineira, que rexeitaron unha e outra vez dar explicacións, non só ao documental senón a calquera medio, coma nós.\nExpón precisamente a política dunha empresa mineira como Edgewater: “Entrar, comprar e dividir”, e precisamente os roces sociais creados entre os veciños que se posicionaron a favor e os que se puxeron en contra van quedar sempre, como recoñecían varios veciños asistentes á estrea.\nAtentos estaremos en anunciar, para a xente que anda por Santiago, a vindeira cita, que será en dúas semanas na capital compostelá.\nEntrevista co alcalde de Cabana\nDuras son as verbas do alcalde cabanés na entrevista, que non ve outro futuro para o seu pobo que o da mina. E tamén duras, pero noutro sentido, son as verbas do científico do INstituto Isidro Parga Pondal, Vidal Romaní, tan intersantes como valentes:\nEntrevista completa con Vidal Romaní\nFacebook “Tesouro de Corcoesto. Documental”.\nA loita por Corcoesto xa ten documental e unha nova curmá.\nTesouro de Corcoesto, un documental en cernes sobre a mina de ouro.\nSó 6 concellos costeiros reciben as axudas de Normalización da Deputación


Os 73.09 quilómetros cadrados de Boqueixón sitúanse na vertente dereita do Río Ulla, nun sector do curso medio. Este Concello está constituído por unha sucesión de vales e montes que descenden cara o río Ulla. Forma parte do chamado Escalón de Santiago, que é o espazo morfolóxico que se estende dende a Dorsal galega cara ao Océano, coa forma dun peniplano arrasado que descende suavemente de altitude.\nA topografía caracterízase pola súa suavidade, rompéndose esta tónica nalgúns sectores con formas máis abruptas e empinadas. Isto sucede no oeste do Concello co afloramento rochoso de metagravos no Monte Castelo (498m) ou no sur co filón de cuarzo da serra do Pico Sacro.\nEstes dous promontorios son os de maior elevación en todo o Concello, xunto co Pico Sacro, que alcanza os 534 metros de altitude, atopándose os espazos máis deprimidos na zona sureste na parroquia de Ponte Ledesma ,cunha altura de apenas 60m.\nComo xa dixemos, o concello sitúase na vertente dereita do río Ulla mentres que o seu límite setentrional sitúase na vertente meridional do Monte Amenal, os cales fan de divisoria hidrográfica entre os ríos Ulla e Tambre. Polo tanto, todos os ríos do municipio verten as súas augas no Ulla.\nA estación meteorolóxica do aeroporto de Labacolla (lindeiro co Concello), e a de Quián (Sergude), aportan os datos estatísticos fundamentais para o coñecemento do clima de Boqueixón.\nA influencia oceánica é o trazo máis definitorio deste clima. Deste xeito as temperaturas destacan pola súa suavidade, cunha media anual de 12,8 ºC. A oscilación térmica varía dende os 7,4ºC do mes de xaneiro ata os 18,6 ºC de agosto.\nO réxime pluviométrico caracterízase polas súas abundantes precipitacións, media anual de 1872,4 mm, repartidas ao longo de todo o ano, é dicir, sen ningún mes seco. O mes máis chuvioso é decembro mentres que en xullo rexístrase o mínimo pluviométrico.\nO Concello de Boqueixón ten un mapa xeolóxico caracterizado pola división da súa superficie en tres subzonas fundamentais. A primeira, composta por xistos e paragneises da serie de Ordes da época precámbrica, é a máis importante en canto a extensión (parroquias de Ledesma, Sucira, Oural, Pousada, Gastrar e gran parte das de Donas, Boqueixón, Loureda e Vigo).\nA segunda subzona caracterízase polo afloramento de rochas básicas que se reduce a esteritas intrusións de anfibolitas. Ao leste de Santiago as anfibolitas adquiren enorme desenvolvemento aparecendo tamén nas parroquias de Lamas, Sergude, Boqueixón e Codeso, por onde alcanzan o río Ulla. O límite sur destas rochas básicas está ben definido polo gran dique de cuarzo do Pico Sacro e a súa serra, que separa as anfibolitas de Sergude e Boqueixón dos xistos granitizados de Vedra.\nPor ultimo, a parroquia de Lestedo conforma a terceira subzona con dúas clases de xistos. O primeiro de xisto albítico, mentres que na parte sur da parroquia aparece xisto e gneises da serie de Ordes.\nAdemais destas 3 subzonas aparecen, segundo a hidroloxía, diferentes zonas de chairas aluviais e fondos de valgada.


Compostimes | O combate da década: Pacquiao vs. Márquez IV\nO combate da década: Pacquiao vs. Márquez IV\nCompositor: Víctor Neira Pita\nQuen é actualmente o mellor xogador de fútbol do mundo? Seguramente a maioría das respostas dividiríanse entre Lionel Messi e Cristiano Ronaldo e as discusións ó respecto non terían fin nin rematarían en consenso. Non cabe dúbida de que ambos son estrelas, lendas vivas do deporte, polo tanto colocar a un por riba do outro resulta artificial ou mesmo imposible, incluso tendo en conta as evidentes diferenzas que existen entre eles. Porén, imaxinade agora que, máis aló das estatísticas e do reconto de goles, puideran enfrontarse cara a cara nun duelo no que o vencedor alcanzase a gloria e se alzase campión mentres o perdedor tería que asumir a súa derrota ante os ollos dos afeccionados e da historia . Sería marabilloso, verdade? Pois os seareiros da nobre arte do boxeo vimos de experimentar sensación tal o pasado día 8, grazas a dous dos púxiles que marcarán unha era: Juan Manuel “Dinamita” Márquez e Emmanuel Dapidran “Pac-man” Pacquiao.\nAmbos púxiles nun acto promocional, á dereita o mexicano (de chandal), á esquerda, con camisa azul e chaqueta branca, o deputado-boxeador de orixe filipina. (Foto: soloboxeo.com).\nPoñámonos en situación. Para aqueles non seguidores da traxectoria dos combatentes ou da disciplina en xeral, débese sinalar que as “sagas” de combates son mercadoría corrente, sendo este último combate o cuarto no que se enfrontaron ambos loitadores. Os tres anteriores decantáranse tras trinta e seis asaltos non exentos de polémica e tras cuestionables decisións arbitrais polo lado do tagalo máis coñecido coma Pac-man. Este é precisamente un dos factores que lle engadía ese “plus” de interese ó acontecemento, xa que malia empatar o primeiro encontro e vencer nos dous seguintes “Manny” Pacquiao non foi quen de facelo pola vía do cloroformo, dando pé a dúbidas acerca das súas vitorias e tendo que soportar certas declaracións do seu rival mexicano subliñando as dificultades que lle propuxo no ring. É de feito Márquez o opoñente que lle causou máis (sanguentas) complicacións ó púxil asiático. Cabe destacar ademais o impresionante palmarés de cada deportista, comezando polos seus case impecables rexistros. Por unha banda temos as 54 vitorias (39 por K.O.) , 6 derrotas e 1 empate do de Ciudad de México; e pola outra as 54 vitorias (38 por K.O.), 4 derrotas e 2 empates colleitados polo púxil filipino, amén de acadar cada un deles diversos cintos de campión mundial en diferentes categorías e divisións. Do mesmo modo que os dous deixan no seu camiño un regueiro de grandes vitorias contra rivais de alta categoría. Por parte de Pacquiao vitorias ante Marco Antonio Barrera, o británico Ricky Hatton, Miguel Cotto e incluso Óscar de La Hoya (outra lenda do boxeo), mentres que polo lado de Márquez caeron homes coma Orlando Salido, Marco Antonio Barrera ou Juan Díaz.\nA tensión non podía ser maior entre dous rivais que compartiron un total de cento oito minutos intercambiando golpes no cuadrilátero. Por outra banda estaba en xogo non só o cinto de Campión da Década, senón tamén a resolución dun enfrontamento que de seguro ambos homes consideraban xa persoal. Atopabamonos perante un enfrontamento histórico que se decidría, finalmente e tras longos meses de adestramento, no cuadrilátero habilitado polo MGM Grand Casino da cidade de Las Vegas no estado norteamericano de Nevada ante dezáseis mil asistentes en directo e varios millóns máis pegados ás pantallas.\nXa en situación, aquí atoparedes a narración do combate, mais se cadra resulta axeitado dar a posibilidade de ve-lo enfrontamento (gratis, por certo) e xulgar por un mesmo.\nRepica a campaíña e comeza o primeiro asalto. O combate discorría segundo o previsto posto que, en primeiro lugar, Márquez sabía (e así o manifestara con anterioridade) que debía vencer por K.O. para evitar chegar ás “tarxetas” dos xuíces, de onde xa saíra mal parado anteriormente. O mexicano preparárase a conciencia lucindo ós 39 anos un dos mellores físicos da súa dilatada carreira. Porén, e para decepción de moitos seareiros, non se amosou agresivo, senón que mantivo o seu estilo defensivo con moitas precaucións e sacando as mans case exclusivamente para contraatacar. Pacquiao, que semellaba mesmo sorprendido de que o mexicano non mudase o guion adoitado nos trinta e seis asaltos anteriores, foille imprimindo pouco a pouco intensidade e ritmo ás súas accións, conseguindo de tal forma anotarse os dos primeiros rounds.\nCun Pacquiao máis activo e acorde co seu estilo agresivo veríase xustificada a estratexia de Márquez no momento en que consegue conectar unha potente dereita de longuísima traxectoria que deitou ó tagalo por vez primeira nos seus enfrontamentos. Pac-man, a pesar de lucir un lixeiro sorriso tralo sorprendente golpe, estaba máis danado do que aparentaba. Para asombro de todos o mexicano non pasou ó ataque senón que mantivo a súa postura defensiva, deixando o cuarto e quinto round para a recuperación de Pacquiao, quen retomou o seu ritmo ofensivo. Márquez anotábase o cuarto round nos puntos, pero encaixaría no quinto unha terrible esquerda do filipino que faríao planear perigosamente por riba da lona, rematando o round danado e con certas dificultades.\nNo sexto round Pacquiao amosouse moi agresivo, producíndose varios corpo a corpo perigosos para ambos boxeadores que, para ilustrar ós leigos do boxeo, repartíronse o que describiremos coma unha “ensalada de ostias”. O filipino parecía disposto a acabar pola vía rápida, pero Márquez non é o tipo de contendente que se encolle ante as dificultades. Continuaban os intercambios de golpes cun Márquez centrado en mante-las distancias dando pasos cara atrás en resposta ós avances do filipino. O asalto descontaba os últimos segundos cando acaeceu o inesperado final. Pacquiao lanzábase a un novo corpo a corpo pero desta vez sairíalle moi caro. Márquez aproveitou o precipitado do embate para conectar como mellor sabe, ó contragolpe, unha dereita perfecta, histórica, épica. A dereita que o converte nun mito. Un deses golpes que o rival non verá máis ca nos vídeos.\nMárquez conectando o golpe final na face do seu rival. (Foto: extradeportes.com)\nE aí acabou todo, cun Pacquiao que tardou máis dun minuto en recupera-la consciencia. Para os que tras ler o acontecido queiran saber máis sobre o combate ou se viran atrapados pola maxia do boxeo, aquí vai a primeira das catro partes da previa realizada pola canle HBO.


Chistorra - Wikipedia, a enciclopedia libre\nAnacos de chistorra.\nA chistorra caracterízase por ser un embutido que adoita curar moi pouco tempo (estabilízase só durante 24 horas entre os 2º e 8º Centígrados), sendo ademais a carne embutida en tripa natural ou de plástico. O produto curado adoita ser bastante máis delgado que un chourizo, non chegando a exceder un diámetro de 25 mm e os 40 cm de lonxitude (existen casos nos que chega ao metro de lonxitude). Está elaborado probablemente na súa orixe histórico cos restos menos agradables dunha matanza que, en Guipúscoa, quizais por razóns climáticas ou económicas, realizábase pouco antes da chegada do inverno. Nalgunhas localidades (Lodosa) denomínase birika, en éuscaro birika significa pulmón, xa que o ingrediente principal eran os pulmóns do porco. Nalgunhas localidades da provincia de León prepárase a Chistorra de León, elaborada con maiores cantidades de carne de vacún. Hoxe en día acostuma venderse fresco, pero cada vez máis se atopa envasada ao baleiro en calquera dos supermercados españois.\nA chistorra adóitase comer asada ou frita, xeralmente acompaña a outros pratos, un dos máis populares é un prato con ovo frito e patacas (Ovos rotos con chistorra e patacas). Adoita fritirse enteira, pero servirse en pequenos anacos como unha tapa (tapa de chistorra) usualmente acompañada de cervexa ou viño (chacolí). Ás veces pode ser un elemento moi típico dos bocadillos (bocadillo de chistorra), outra variante que aparece nalgunhas pastelerías (zona de produtos salgados) é un croissant cun anaco de chistorra como recheo (croissant preñado). Con ovos tómase tortilla con chistorra.\nO 21 de decembro en Donostia é o día de San Tomé, durante este día por toda a cidade pódense ver postos de produtos artesanais entre os que destacan, por ser a comida típica do día, o tallo, a chistorra (ou txistorra, en éuscaro) e a sidra como acompañamento habitual.\nTraído desde «https://gl.wikipedia.org/w/index.php?title=Chistorra&oldid=3992782»\nA última edición desta páxina foi o 29 de xullo de 2016 ás 11:32.


Acordo do DOG nº 103 do 2020/5/29 - Xunta de Galicia\nDOG Núm. 103 Venres, 29 de maio de 2020 Páx. 21666\nACORDO do 28 de maio de 2020 polo que se deixa sen efecto o do 24 de marzo de 2020 polo que se establecen medidas preventivas no eido da sanidade mortuoria, como consecuencia da epidemia do COVID-19, na Comunidade Autónoma de Galicia.\nMediante o Acordo do Consello da Xunta de Galicia, do 13 de marzo de 2020, declarouse a situación de emerxencia sanitaria no territorio da Comunidade Autónoma de Galicia, activouse o Plan territorial de emerxencias de Galicia (Platerga) no seu nivel IG (emerxencia de interese galego), e adoptáronse unha serie medidas preventivas en materia de saúde pública na Comunidade Autónoma de Galicia como consecuencia da evolución da epidemia do coronavirus COVID-19.\nNo punto décimo terceiro establecéronse limitacións respecto dos establecementos e servizos funerarios.\nO Acordo do Consello da Xunta de Galicia, do 12 de marzo de 2020, polo que se adoptan medidas preventivas en materia de saúde pública na Comunidade Autónoma de Galicia, como consecuencia da evolución da epidemia do coronavirus COVID-19, autoriza a Consellería de Sanidade a establecer, de acordo coa normativa aplicable e á vista da evolución da situación, todas aquelas medidas adicionais ou complementarias que sexan necesarias.\nNo uso das atribucións conferidas ditouse o Acordo do 24 de marzo de 2020 polo que se estableceron medidas preventivas no eido da sanidade mortuoria, como consecuencia da epidemia do COVID-19, na Comunidade Autónoma de Galicia, publicado no Diario Oficial de Galicia núm. 60, do 26 de marzo, para responder á situación que naquel momento se estaba a producir e que requiría da adopción de medidas especiais.\nTendo en conta a evolución da pandemia, así como as disposicións regulamentarias ditadas pola autoridade delegada a nivel nacional no ámbito da sanidade mortuoria, non tería sentido manter as medidas concretas adoptadas nunha situación ben diferente á actual, máxime cando moitas destas medidas foron implementadas a nivel nacional nun grao menos restritivo.\nTendo en conta o anterior, e no exercicio das facultades conferidas no Acordo do Consello da Xunta de Galicia do 12 de marzo de 2020,\nÚnico. Deixar sen efecto as medidas adoptadas no Acordo do 24 de marzo de 2020 polo que se establecen medidas preventivas no eido da sanidade mortuoria, como consecuencia da epidemia do COVID-19, na Comunidade Autónoma de Galicia.\nSantiago de Compostela, 28 de maio de 2020


A Fundación Provigo defende o mantemento do partido xudicial de Vigo – Galicia 24 Horas\nA Fundación Provigo defende o mantemento do partido xudicial de Vigo\nBy Redacción on 11 junio, 2014 Comentarios desactivados en A Fundación Provigo defende o mantemento do partido xudicial de Vigo\nAbel Caballero anunciou onte que todos os membros da Fundación Provigo acordaron por unanimidade apoiar o partido xudicial de Vigo e transmitir esta opinión ao Consello do Poder Xudicial que o xoves emitirá o seu informe sobre o anteproxecto de Lei Orgánica do Poder Xudicial. O obxectivo, dixo, é conseguir que este organismo teña en conta os problemas que acarrearía a nosa cidade o desmantelamento das súas infraestruturas xudiciais.\nDurante a reunión do Patroado da Fundación Provigo, tamén se decidiu seguir coas xornadas loxísticas que se veñen organizando, de xeito, que o próximo venres 20 de xuño, será a ocasión de analizar o transporte de mercadorías, en contacto coas grandes industrias e o porto de Vigo, unha cuestión «central» para o desenvolvemento económico de Vigo.\nAbel Caballero tamén deu conta da decisión de Provigo de establecer as bases que permitan realizar un estudo sobre o posicionamento estratéxico da cidade, nun momento no que estamos a saír da crise e entrando nun novo estadio económico. «É o mellor momento», precisou, de estudar a aclosión dos sectores tradicionais nesta nova dinámica económica, de estudar novos sectores e de explorar novas oportunidades de negocio. Na súa opinión, este traballo debe facerse desde Provigo, a pesares do abandono da Xunta, da Deputación ou da Autoridade Portuaria. Según os seus cálculos, este ano habería que elaborar os elementos centrais dese estudo para poder contratalo e que poidera estar rematado a finais de 2015.\nA Fundación Provigo defende o mantemento do partido xudicial de Vigo added by Redacción on 11 junio, 2014


A cuarta etapa do "Camiño de Santo André" discorre polos municipios de San Sadurniño, Moeche e Cerdido. É un paseo pola historia que percorre os camiños de cabalerías dos Andrade, estirpe familiar de gran relevancia na Galicia de finais da Idade Media.\nPartimos do lugar de Igrexafeita no municipio de San Sadurniño, para dirixírmonos cara ao castelo de Moeche, atravesando bosques, campos, plantacións e zonas de gran beleza paisaxística. Atopámonos tamén con multitude de “cruceiros” e “petos de ánimas”, pequenos monumentos funerarios de culto aos mortos.\nO Castelo de Moeche, situado na parroquia de San Xurxo, é un castelo medieval do século XIV, ben conservado, pertencente á nobreza familiar dos Andrade. De planta poligonal, aínda conserva a torre da homenaxe de 18 metros de altura, observándose no exterior dous escudos de armas e pequenas xanelas de arco de medio punto. Tamén conta con patio de armas e a súa parte oeste está defendida por un foso escavado na rocha. O castelo foi un dos protagonistas da revolta dos Irmandiños, vasalos oprimidos que se levantaron en armas e que levaron a Nuño Freire de Andrade a fuxir ao castelo de Andrade en Pontedeume.\nNa actualidade o castelo é visitable, celebrándose no mes de agosto un dos acontecementos musicais máis relevantes: o “Festival Irmandiño” dedicado á música e bailes tradicionais, no que se conmemora o asalto ao castelo.\nDespois de visitar o castelo e repoñer forzas, enfrontámonos a unha subida bastante esixente que nos guía a través de montes e vales, transitando por ricos campos de cultivo e pastos para gando en liberdade ata o final da etapa, no núcleo de Vila da Igrexa, no municipio de Cerdido.


A HORA DOS MOUROS: O novo petróglifo da Pedra dos Cervos\nO novo petróglifo da Pedra dos Cervos\nAchadego de un petroglifo\nUnha nova figura para completar A Pedra do Cervo, en Ponte Caldelas\nA roza efectuada recentemente pola Comunidade de Montes de Cuñas, en Ponte Caldelas para preservar A Pedra do Cervo dos efectos dun posible incendio forestal, permitiu que os afeizoados á arte rupestre Manuel Ledo e Anxo de Prado descubrisen unha nova figura que complementa e enche de sentido á do gran cérvido xa coñecido. Trátase da representación dun cazador que armado cun arco ou cun par de armas arreboladizas persegue ao venado ferido polo seu antagonista.\nInformados o descubrimento, os membros do Grupo A Laxe da Irena, Antonio da Pena Santos e Buenaventura Aparicio Casado efectuaron un minucioso recoñecemento da pedra, procedendo da Pena a realizar un novo calco dixital que incorpora a figura do cazador. A Pedra do Cervo forma parte dun gran afloramento granítico que, a pesar do seu aproveitamento como canteira, pode deparar novos achádegos tras a consecuente roza e limpeza.\nO descubrimento eleva o rango da Pedra do Cervo ao mostrar unha das escenas de caza máis suxestivas da arte rupestre galega. A Laxe dá Irena facilitou aos comuneiros de Cuñas unha copia do calco para que poidan contemplar a escea reproducida con total fidelidade.\nAsí mesmo, onte tivo lugar a inaguración da exposición "Ponte Caldelas nos petróglifos" do fotógrafo Xulio Gil no Centro Cultural. Ao acto acudiu o alcalde Perfecto Rodríguez. A mostra componse dunha selección de vinte fotografas onde se observan os petróglifos máis significativos de todo o municipio, entre os que se atopan tipos de gravados xeométricos e naturalistas e o gran cervo da Laxe dás Cruces.\nPublicado por Archeoten. en 6:42 PM\nEtiquetas: actualidade, Idade do Bronce, novas, petroglifos, prensa, rupestre


A Policía Local do Porriño desarticulou un grupo que se dedicaba ao roubo en vivendas e vehículos - Comarcas na Rede\nHomeLouriñaO PorriñoA Policía Local do Porriño desarticulou un grupo que se dedicaba ao...\nA Policía Local do Porriño desarticulou un grupo que se dedicaba ao roubo en vivendas e vehículos\nAxentes da Policía Local detiveron a tres mozos, veciños do Porriño, que formaban un grupo moi activo aos que se lles responsabiliza de diversos roubos en vivendas e tamén no interior de vehículos acaecidos no Porriño nos últimos días.\nAs detencións realizáronse na pasada madrugada grazas á colaboración cidadá. Un veciño chamou á Policía Local ás 4:27 horas informando que estaba vendo varias persoas dentro dun domicilio con lanternas. Unha dotación da Policía Local acudiu e detivo a dous mozos de 18 e 19 anos e unha moza menor de idade, despois dunha persecución a pé, pois intentaron fuxir ao apercibirse da presencia da patrulla. Os axentes puideron recuperar os obxectos sustraídos e devolvelos aos donos da vivenda.\nA menor foi entregada a súa nai pero deberá pasar a disposición da Fiscalía de Menores namentres os dous mozos maiores de idade, pasan a disposición do xulgado de garda no Porriño.\nA Policía Local informou que a detención deste grupo ía producirse na noite do mércores ao xoves pero adiouse por causa do lume declarado no serradoiro de Mosende que obrigou a concentrar todos os efectivos de garda para atender ese sinistro.\nUnha vez máis A Policía Local e a Concellería de Seguridade que dirixe Lourdes Moure agradecen a colaboración da veciñanza e lembran que a Policía Local ten patrulla dispoñible 24 horas ao día, chamando ao teléfono 620404040.\nO Concello do Porriño acondicionará a aula de xogo da Escola Unitaria de Mosenda


Encontro Irmandiño | do Encontro | Soberanía popular e defensa de democracia\nNOVAS do Encontro\nSoberanía popular e defensa de democracia\nO Encontro propón ao BNG un programa rupturista para a recuperación da soberanía popular e en defensa de democracia. Respecto das listas o EI só quere deixar claro que non participou na proposta das mesmas presentadas ao Consello Nacional pola Executiva.\nDebemos ir ás eleccións nas mellores condicións para ofrecer á cidadanía unhas candidaturas e programa que ilusione e convenza de que a ditadura neoliberal non é invencíbel, que non so imos defender senón tamén facer, e que a batalla ineludíbel e inmediata de calquera galego ou galega demócrata é evidente so se pode dar para a recuperación da soberanía popular no Estado Español e da soberanía nacional no noso País.\nÉ preciso dicir claramente á cidadanía que non queda outra que esixir un proceso constituínte autenticamente democrático para nós e as outras nacións do Estado porque desta a “creba” xa a fixeron PP e PSOE ao constitucionalizar a ditadura neoliberal.\nValen todas as liñas básicas propostas para o programa electoral, ás que propoñemos engadir como explicación o que xa dixo o BNG hai perto de 20 anos sobre o Tratado de Maastricht, os acordos da IX Asemblea Nacional respecto do neoliberalismo e a mundialización, a soberanía alimentar por suposto.\nDebemos falar con claridade e contundencia do modelo de estado dende unha posición republicana e soberanista galega; estado social de dereito e economía social de mercado; democracia participativa e control democrático do poder; da sustentabilidade socio-ambiental; a Europa social dos pobos e tamén da constitucionalización da neutralidade activa do Estado.\nHai que falar, na opinión do Encontro, de 'CREBA DEMOCRÁTICA' e propoñer constitucionalizar con garantías efectivas os dereitos da cidadanía e o carácter público de determinados bens e servizos.\nHai que falar, debidamente matizado e explicado, pero con contundencia de:\nDemocratización da empresa: participación dos traballadores na dirección e xestión.\nAuditoría da débeda pública e recuperación do aportado para salvar aos banqueiros.\nReversión ao dominio e xestión públicos das concesión feitas ao sector privado de infraestruturas, recursos, bens e servizos de interese público e /ou común.\nReconversión en públicas de corporacións e empresas privatizadas.\nRegulación, imposición/taxación e control estritos dos mercados, intermediarios e fluxos financeiros e movementos de capitais, con especial rigor no tocante ás operacións especulativas.\nReconstitución do sector financeiro público e reversión das caixas de aforro á súa natureza orixinaria de entidades non capitalistas privadas.\nDerrogación das sucesivas 'reformas' laborais, e establecemento e afortalamento, tanto na función pública canto no sector privado, dos marcos normativos reguladores do mercado laboral e dos reximes salariais a prol dos dereitos e garantías económicas e sociais na igualdade de xéneros e idades, a estabilidade e seguridade no emprego, a redución da xornada laboral, a cobertura do paro e das xubilacións, e a participación equitativa da forza de traballo no valor engadido e incrementos da produtividade.\nSoberanía alimentaria e enerxética.\nPolíticas de defensa do campesiñado, revitalización das explotacións agrarias non capitalistas, recuperación e desenvolvemento sustentábel da economía e os ecosistemas agrarios, ordenación do territorio e fixación de poboación no medio rural a prol do seu desenvolvemento integral e do equilibrio demográfico, sectorial e territorial.\nPolíticas análogas ás do punto anterior para o mundo mariñeiro e a beiramar.\nPolíticas de promoción e equidade económica, fiscal e social para as formas de traballo autónomo e pequenas empresas, con fincapé nas formas cooperativas e de economía social.\nOrdenación do sector comercial a prol da revitalización racionalizada do pequeno comercio fronte ao grande capital comercial e coa necesaria reforma do marco normativo dos arrendamentos e alugueres de locais comerciais.\nTodas bandeiras que o BNG ergueu hai anos e hoxe son máis pertinentes que nunca.\nRespecto das candidaturas lamentamos que o bipartidismo interno, UPG-+Galiza, regresen ás formas anteriores ao proceso preasemblear e sigan practicando exclusión democrática pero... exclusión ao fin.\nPolo nosa parte o único que queremos deixar claro é que nin a Executiva, nin a UPG, nin +Galiza falaron connosco nin das listas nin do programa para elaborar as propostas que levaron ao CN.\nCerto é que UPG e +Galiza teñen maioría máis que suficiente no CN, para facer o que mellor lle aconselle o seu sentido, pero tamén o é que, despois do que se ten falado da crise do BNG, da unión, da lealdade e da rexeneración, o razoábel sería que as cousas se fixeran doutro xeito.


Pé do Galiñeiro: Outra borbonada\nxoves, outubro 05, 2017\nHabía expectación. Moitos levabamos tempo agardando que algún día o xefe do estado, por designación dun espermatozoide sinalado por Franco, se dignase a falarlle á cidadanía, á que parece considerar mais ben como súbdita. Fíxoo tarde e mal. Podíase agardar que defendese a unidade de España, mesmo que rexeitase a mínima reforma constitucional, pero non que tomase partido pola posición dun goberno en minoría parlamentaria, sustentado polo partido da corrupción sistemática e principal responsable da situación en Cataluña. Cómpre lembrar que foi o PP o único que votou en contra do “estatut” no Parlamento de Cataluña en 2005. Foi o PP quen, tras axitación nas rúas, levou ao Constitucional, e condicionou a súa resolución, por seis votos contra catro con artimañas varias que non é momento de recordar, un estatuto cepillado pola Comisión Constitucional do Congreso, en célebre expresión do seu presidente naquela altura, alcumado como “el canijo” nos ambientes opositores do tardofranquismo, e aprobado polas Cortes co voto en contra do PP, xunto con Esquerra Republicana e Eusko Alkartasuna, evidentemente por razóns inversas.\nOs que temos unha disposición á esencia da política, isto é, o predominio do acordo fronte a forza, agardabamos, cando menos, que palabras como diálogo, convenio, negociación... figurasen, aínda que fose con disimulo, no seu discurso. Ficamos frustrados. Mais non só iso senón asustados ante os termos empregados: vulneración, deslealdade, inadmisíbel, quebranto, fractura... Mesmo algúns valorabamos a posibilidade de certas chiscadelas con algunhas frases en catalán; pola contra escoitamos un discurso dirixido, en exclusiva, a aqueles cataláns que senten “gran inquietud con la conducta de las autoridades autonómicas”.\nUn discurso durísimo que abate todas as pontes, clausura todas as vías, chafa todas as tentativas de acordo nun conflito político que non ten solución policial. Nin sequera unha insinuación de pesar para as persoas ás que lles zouparon cando se dirixían a votar, nin sequera un leve pestanexo. Dureza coa man, co rostro, cos ollos.\nTen ben mala sorte Cataluña cos Filipes. O Cuarto, dos Austrias, foi o de 1640; o Quinto, xa Borbón, o de 1714 e o Sexto, non sabemos en que dará. Pero o que escoitamos hoxe foi unha declaración de guerra en toda regra, o seu discurso libéralle as mans a Rajoy e aos partidarios de aplicar o articulo 155 e resolver o conflito pola forza. O Sexto dos Filipes fixo un discurso político, redactado polo núcleo máis férreo do nacionalismo español e uniu indisolublemente o futuro da monarquía á forma de resolución do conflito catalán, non só no inmediato temporal, senón a medio prazo.\nE non só iso, senón que descualifica a unha boa parte do Congreso dos Deputados, así por riba, máis dunha cuarta parte dos deputados, e inmíscese directamente na fractura interna do denominado “principal partido da oposición”, poñendo ao seu secretario xeral nunha disxuntiva que ameaza seriamente o futuro do seu partido.\nEn fin, unha borbonada.


Deseñando o teu futuro 2016\nA Dirección Xeral de Xuventude, Participación e Voluntariado convoca o Programa Deseñando o teu futuro, un programa de aproximación da mocidade galega ao ámbito socio - laboral mediante o desenvolvemento de estadías – visitas en distintos sectores das empresas/entidades públicas e privadas, facilitando, deste xeito, unha experiencia que lle permita decidir a súa traxectoria formativa profesional.\nFinanciar os proxectos dirixidos a que os mozos e as mozas entre 14 e 18 anos realicen estadías-visitas non remuneradas en empresas/entidades públicas ou privadas radicadas na Comunidade Autónoma de Galicia, aos efectos de que adquiran competencias, habilidades e cualificacións que complementen o seu desenvolvemento persoal e a súa formación.\nA) Entidades sen ánimo de lucro, con sede permanente ou domicilio social en Galicia que lle presten servizos á mocidade, e as súas respectivas federacións, sempre que, no caso destas últimas, o proxecto que presenten non sexa o mesmo que o de cada unha das entidades que as conforman.\nB) Concellos, agrupacións de concellos ou mancomunidades da Comunidade Autónoma validamente constituídas, así como as entidades resultantes da fusión de municipios.\nSolicitudes: presentación e prazo\nA) Entidades sen ánimo de lucro:\n- Presentación preferentemente por vía electrónica enhttps://sede.xunta.esco procedemento BS326A\n- Opcionalmente pode presentaras en soporte papel, descargando a solicitude enhttps://sede.xunta.es(procedemento BS326A) e presentándoa en calquera dos rexistros e lugares establecidos.\nB) Concellos, agrupacións de concellos ou mancomunidades da Comunidade Autónoma validamente constituídas, así como as entidades resultantes da fusión de municipiospresentarán as solicitudes unicamente por medios electrónicos a través do formulario normalizado dispoñible na sede electrónica da Xunta de Galicia,https://sede.xunta.esco procedemento BS326A\nPara a presentación das solicitudes será necesario o Documento Nacional de Identidade electrónico ou calquera dos certificados electrónicos recoñecidos pola sede da Xunta de Galicia.\nNon se admitirán as solicitudes que non se presenten por medios electrónicos.\nPrazo para presentar solicitudes:aberto ata o 18 de maio de 2016.\nPersoas destinatarias: mozos e mozas con idades comprendidas entre os 14 e 18 anos con autorización do pai, da nai ou titor/a legal.\nNúmero máximo de participantes por proxecto:30\nPeríodo do proxecto:2 meses.\nData límite de realización:15 de novembro de 2016.\nDuración das prácticas:mínimo de 5 días hábiles e máximo de 15.\nXornada diaria da estadía-visita:mínimo de 4 horas\nAs empresas deberán estar radicadas na Comunidade Autónoma de Galicia.\nOs proxectos constarán de tres fases:\na) Organización e planificación (que inclúe entre outros, o proceso selectivo e a busca de empresas de acollida para as estadías-visitas).\nb) A realización das estadías-visitas non remuneradas en empresas/entidades públicas ou privadas (que incluirá a titorización e o seguimento das estadías)\nc) Avaliación e seguimento posterior (inclúe a visualización que se lle dará ao proxecto en particular e ao programa deseñando o teu futuro en xeral).\nConceptos subvencionables e contía da axuda:\n- 6 euros por día e participante para cubrir os gastos de manutención e desprazamento do mozo ou moza.\n- 100 euros por participante para cubrir os custos derivados da organización das estadías-visitas, entre os que se inclúen: os preparativos da organización, proceso selectivo, búsqueda de empresas de acollida, información e asistencia aos participantes, titoría antes, durante e despois das estadías-visitas, a supervisión dos participantes, a adopción de acordos específicos para garantir a calidade das estadías-visitas e os gastos de seguros de accidentes e de responsabilidade civil dos mozos/as participantes.\nMáis información noDOG do 18 de abril de 2016.


O BNG reclama un Estatuto de Autonomía novo, que supere o actual\nRedacción | jueves, 11 de agosto de 2016, 17:14\nARCHIVADO EN | Bng Estatuto de Autonomía financiamento autonómico precampaña\nO BNG recupera nesta precampaña unha reclamación na que xa insistiu noutras ocasións e que chegara a situar na axenda política hai uns anos. Ana Pontón chamou hoxe a "superar" o Estatuto de Autonomía vixente, que, na súa opinión, está "esgotado" e non é o "marco adecuado" para "resolver os retos da sociedade galega", e apostou por cambiar o modelo de financiamento autonómico.\nAsí o sinalou este xoves en Santiago durante a presentación da candidatura para a provincia da Coruña, na que asegurou que o modelo de financiamento actual é "inxusto, desigual e non serve" para sufragar as "competencias" de Galicia.\nPor esta razón, Pontón defendeu a necesidade de "solicitar" e "xestionar" na Administración autonómica os "impostos que pagan os galegos" e definir "que tipo de fiscalidade se quere" en Galicia para finalizar co "espolio" que "se produce" por parte do Goberno central.\nNeste sentido, deu conta de que, cada ano, o Estado recada 3.000 millóns máis en Galicia dos que inviste nesta comunidade. Por iso, apostou por un modelo de "responsabilidade fiscal plena" que permita que os galegos poidan decidir "que tipo de impostos teñen" e "como investir" o diñeiro recadado.\nAdemais, expuxo que se Galicia xestionase o imposto de sociedades, recadaría 1.000 millóns de euros máis ao ano, cos que se podería "finalizar os recortes en sanidade". Por estas razóns, demandou un "autogoberno real" e reivindicou que son "necesarios" uns "cambios políticos profundos" para poñer fin ás "desigualdades sociais" e a "diverxencia económica" existentes na comunidade.\nO BNG, "ALTERNATIVA"\nAsí mesmo, presentou ao BNG como unha "alternativa" cun "programa sólido" que busca "acabar co espolio enerxético", a "discriminación" cara ao galego e a "emigración forzada" dos mozos que non atopan oportunidades en Galicia.\nCon estes obxectivos en mente, a formación nacionalista aprobou "fai máis de tres semanas" as súas listas, que, como destacou a portavoz nacional do Bloque, inclúen a persoas que non militan na formación frontista.\nEn canto á candidatura que a acompañará aos comicios pola provincia coruñesa, detallou que inclúe ao exalcalde de Boimorto Xosé Luís Rivas 'Mini'; á exdiputada no Congreso Rosana Pérez; e os ex concelleiros María Xosé Bravo e Manuel Polo.\nRepresenta a "pluralidade" do pobo galego, como salientou Pontón, quen tamén subliñou que as listas do BNG "foron pensadas de abaixo a arriba".\nAna Pontón considera anecdótico o apoio de xente do BNG a Villares\nTSXG confirma una condena de 32.000 euros al Sergas por el retraso del diagnóstico de una anciana fallecida


O auditorio municipal de Padrón acolleu na noite de onte venres o acto principal programado polo CIM Terras de Iria e o Concello de Padrón para conmemorar o Día Internacional da Eliminación da Violencia contra as Mulleres. Un acto que comezou cun minuto de silencio en memoria das 37 mulleres e 4 crianzas asasinadas no que vai de ano.\nActo seguido tivo lugar o acto de entrega dos premios do I Certame de debuxos con motivo do 25N a: Uxía Domínguez Vidal (2º A), Mariña Sande Vizcaya (4ºB) e Sofía Agrasar Castro (6ºA) do CEIP Flavia; e Hugo Vidal Barreiro (2ºA), Lía Boullón Pintado (4ºB) e Mariña Boullón Pintado (6ºB) do CEIP Rosalía de Castro. Uns premios que foron entregados pola concelleira de Igualdade, Lorena Couso, quen estivo acompañada polas concelleiras de Servizos Sociais de Rois e Dodro, Mercedes Basante e Ana Muñiz; así como polo concelleiro socialista de Padrón Anxo Rei.\nActo seguido tivo lugar unha pequena homenaxe a Loli Costa, vítima de violencia de xénero que quixo compartir a súa experiencia no vídeo conmemorativo elaborado polo CIM Terras de Iria e animar ás mulleres de Padrón, Rois e Dodro que sofren violencia de xénero a dar o paso e denunciar. “É mellor estar aquí contándoo, que mortas”, asegura Loli Costa, que recibiu de mans de Lorena Couso un ramo de flores, seguida dunha gran ovación por parte de todas as persoas que encheron o auditorio municipal.\nFinalmente, Lorena Couso deu lectura ao manifesto institucional do 25N no que insistiu en que con este tipo de actividades e recoñecementos “queremos que as vítimas da violencia machista sintan o noso apoio e denuncien estes feitos”. Así mesmo, asegurou que “dende o Concello de Padrón, dende a Concellería de Igualdade que teño a honra de dirixir, e dende o Centro de Información á Muller Terra de Flavia traballamos para manter e aumentar os recursos para combater a violencia de xénero. Queremos que as mulleres saiban que non están soas. Que saiban que en Padrón hai profesionais dispostos a escoitalas e axudalas. Que os Servizos Sociais Municipais están aí para apoialas. Que todos os servizos do CIM están á súa disposición. Que non teñan medo nin vergoña á hora de denunciar ou pedir axuda”.


Redondela suspende as Festa do Choco e Os Maios - Comarcas na Rede\nHomeComarcasRedondelaRedondela suspende as Festa do Choco e Os Maios\nO alongamento do estado de alarma e a presumible prohibición posterior de aglomeracións de público, fan imposible a celebración destas dúas festas multitudinarias\nEn ámbolos dous casos confirmouse a imposibilidade de trasladar a data de celebración, “dado que o choco ten a súa tempada e non tería sentido facelo fora da mesma”, explica a alcaldesa de Redondela, Digna Rivas, que lembra que concellos “como Arbo ou As Neves, suspenderon a Festa da Lamprea e a do Requeixo e o Mel, por motivos similares, ao tratarse de festas gastronómicas con datas moi concretas”.\nAlgo similar acontece coa Festa dos Maios que, cada ano, congrega a miles de persoas arredor dunha tradición ancestral que Redondela soubo conservar e poñer en valor. O alongamento do estado de alerta e a súa próxima apertura “controlada” na que se prohibirán as aglomeracións de público, “fan imposible unha celebración que é multitudinaria e que, polo seu propio nome, non tería sentido trasladala, previsiblemente, máis aló de xullo”, apunta a rexedora redondelá.\nEn todo caso, agás estes dous casos puntuais “as actividades culturais que se teñan que desenvolver no futuro máis inmediato, non serán suspendidas, senón aprazadas”, explica o concelleiro de Cultura, Daniel Boullosa. De feito, engade Boullosa, “as actuacións e espectáculos previstos con motivo da festa do Choco, non serán anuladas, senón que se lles buscará unha nova data para a súa celebración adaptándonos ás circunstancias que, para entón, marque o Goberno do estado”.\nA non suspensión das actividades culturais, subliña Digna Rivas, “son un xeito de apoiar á cultura e as persoas que viven dela e ás que, como a case todo o sector empresarial, comercial e produtivo, esta crise sanitaria golpea con especial dureza”.


GÉ 18 septiembre 2019 08:56 h.\nO fillo maior de José Luís Abet, o triplo asasino de Valga. TELECINCO\nO fillo maior de José Luís Abet, froito da súa anterior relación e de 25 anos, realizou unhas declaracións nas que queda patente o seu sufrimento polo acontecido e a terrible situación pola que atravesa a súa familia.\n"Aínda que non teña relación con el non quere dicir que non me j... o que fixo"\nOcultando o seu rostro e ante unha cámara de Telecinco, o mozo relatou que a mañá do triplo crime de Valga estaba traballando cando recibiu unha chamada. Avisábano de que á súa avoa -a nai do asasino confeso- a tiveran que levar ao hospital. Cando preguntou que lle pasou foi cando lle dixeron que seu pai estaba detido por acabar coas vidas de Sandra Boquete, a súa irmá Ana e a nai de ambas, María Elena.\n"Eu non teño relación con el desde hai anos", confesaba, explicando que para el os seus pais son os seus avós e que a súa maior preocupación son os seus irmáns pequenos e que o seu pai pague o que fixo. "Aínda que non teña relación con el non quere dicir que non me j... o que fixo, porque a min cáeme a cara de vergoña por ser seu fillo", engadía, para concluír que a Abet deberíalle "caer o que lle teña que caer, ao non haber pena de matalo apedreado".\nRecuperan unha casa galaicorromana "moi desenvolvida" no castro de Saa\nO fillo maior do asasino de Valga: "Cáeme a cara de vergoña por ser...\nValga despide este mércores as súas tres veciñas vítimas do último crime machista


Aviso Legal | Economistas\nTodos os contidos do sitio web www.economistascoruna.org (incluíndo, sen carácter limitativo, bases de datos, imaxes e fotografías, debuxos, gráficos e arquivos de texto) son propiedade de Colexio de Economistas da Coruña ou dos provedores de contidos, sendo, neste último caso, obxecto de licenza ou cesión por parte dos mesmos, e están protexidos polas normas nacionais ou internacionais de propiedade intelectual. A recompilación, deseño, ordenación e montaxe de todo o contido do sitio web é propiedade exclusiva de Colexio de Economistas da Coruña e atópase protexida polas normas nacionais e internacionais de propiedade industrial e intelectual.\nAs marcas, rótulos, signos distintivos ou logos de sitio web www.economistascoruna.org son titularidade de Colexio de Economistas da Coruña e están debidamente rexistrados.\nOs textos, datos e debuxos gráficos son propiedade de Colexio de Economistas da Coruña ou das entidades provedoras de información, non podendo ser obxecto de ulterior modificación, copia, transformación, alteración, reprodución, adaptación ou tradución por parte de terceiros, sen exprésaa autorización por parte do titular do devandito contido. A posta ao dispor dos textos, datos e debuxos gráficos non implica, en ningún caso, a cesión da súa titularidade ou a concesión dun dereito de explotación, reprodución, difusión, transformación, distribución, ou transmisión ao seu favor, distinto do dereito de uso que comporta a utilización lexítima de www.economistascoruna.org.\nColexio de Economistas da Coruña manifesta que este sitio web dispón da tecnoloxía adecuada para permitir o acceso e utilización do mesmo. Con todo, Colexio de Economistas da Coruña non se responsabiliza pola eventual existencia de virus ou outros elementos nocivos, introducidos por calquera medio ou por calquera terceiro, que poidan producir alteracións nos seus sistemas informáticos.\nO sitio web www.economistascoruna.org podería conter inexactitudes, omisións relevantes, imprecisións ou erratas. Colexio de Economistas da Coruña non garante, en ningún caso, a veracidade, exactitude e actualidade dos datos contidos no seu sitio web. O usuario que accede a www.economistascoruna.org exonera a Colexio de Economistas da Coruña de calquera responsabilidade en relación á fiabilidade, utilidade ou falsas expectativas que este sitio web puidese producirlle.\nO sitio web www.economistascoruna.org non utiliza cookies nin outros medios técnicos que permitan identificar os usuarios, nin coñecer datos relativos á súa navegación.\nColexio de Economistas da Coruña non ofrece garantías de ningunha clase en canto ao funcionamento do sitio web www.economistascoruna.org ou á información contida no mesmo. Colexio de Economistas da Coruña non será responsable dos danos ou prexuízos, de calquera índole, que poidan derivarse do uso do sitio web www.economistascoruna.org.\nColexio de Economistas da Coruña exclúe toda responsabilidade pola licitud, contido e calidade dos datos e informacións ofrecidos por terceiras entidades a través do sitio web www.economistascoruna.org.\nOs titulares doutros sitios web que desexen crear un hipervínculo a www.economistascoruna.org, comprométense a non establecer ligazóns a sitios web nos que non apareza o logotipo de Colexio de Economistas da Coruña e a non realizar manifestacións falsas, inexactas ou incorrectas, que poidan inducir a erro ou, en xeral, que sexan contrarias ás leis.\nOs titulares doutros sitios web que desexen crear un hipervínculo a www.economistascoruna.org comprométense, así mesmo, a non establecer hipervínculos con sitios web que conteñan contidos, manifestacións ou propaganda de índole racista, xenófoba, pornográfica, de apoloxía do terrorismo e, en xeral, poidan prexudicar de calquera modo o bo nome ou a imaxe de Colexio de Economistas da Coruña.\nA inclusión de hipervínculos en www.economistascoruna.org, non implica necesariamente que Colexio de Economistas da Coruña manteña relacións mercantís ou vínculos asociativos co titular do sitio web na que se estableza a ligazón.\nA presenza de hipervínculos en www.economistascoruna.org ten unha finalidade meramente informativa, motivo polo cal, Colexio de Economistas da Coruña non se responsabiliza nin outorga garantía de ningunha natureza, nin expresa nin implícita respecto a a comerciabilidad, idoneidade, calidade, características, procedencia, comercialización ou calquera outro aspecto das informacións e/ou produtos e/ou servizos que se ofrezan a través do sitio web referenciado.\nTitular: Colexio de Economistas da Coruña\nDirección: Cale Cabaleiros 29 - 1º, 15009 - A Coruña


ASOCIACIÓN GALEGA DE AMIZADE CON ISRAEL: Contra o Esquecemento: Elie Wiesel e a Preservación da Memoria\nContra o Esquecemento: Elie Wiesel e a Preservación da Memoria\nRevista da Comunidade Amijai – Sept. 2008\n"Dime" pregunta o neno que el foi algunha vez, ao adulto que é hoxe, "¿que fixeches co meu futuro? Que fixeches coa túa vida?". E o adulto respóndelle que intentouno. Que tratou de manter viva á memoria. Que procurou dar batalla contra aqueles que queren esquecer. "Por que se esquecemos" -di Elie Wiesel diante do Comité Nobel en Oslo no 1986- "somos culpables, somos cómplices".\nNo primeiro volume das súas memorias, "Todos os ríos van ao Mar" (1995), Elie Wiesel narra a seguinte anécdota. Un día de 1936 no seu pobo natal de Sighet, Transilvania, cando el tiña oito anos de idade, acompañou á súa nai a visitar ao rabino de Wizhnitz, unha eminencia da Torah (o Pentateuco) de visita no lugar. Primeiro entrou el, quedando a soas coa autoridade rabínica. Conversaron sobre os seus estudos relixiosos, e logo el saíu para deixar entrar á súa nai. Cando esta abandonou o salón, a súa cara estaba cuberta de bágoas e non podía parar de chorar. O pequeno Elie preguntoulle unha e outra vez a causa da súa angustia, pero non obtivo resposta. Insistiu, durante días, infrutuosamente. A súa nai xamais lle confesou o motivo do choro. Apesadumbrado, interrogouse acerca de que puido ter feito mal para avergonzar á súa nai diante do rabino. Tomaríalle vintecinco anos indagar a verdade, e faríao noutro recuncho do mundo. En Manhattan, onde pasou a residir, un curmán seu presto a someterse a unha operación difícil, pediulle ao agora home de trinta e tres anos que se achegase ao hospital a bendecilo. Sorprendido, posto que non exercía oficio relixioso algún, fíxoo de todos modos. Aos poucos días, o curmán xa recuperado develoulle o enigma do encontro misterioso de Sighet. A súa nai contáralle. O rabino de Wizhnitz dixera: "Sarah, debes saber que o teu fillo será un gadol b'Israel, un gran home en Israel, pero nin ti nin eu viviremos para ver iso". Exactamente cincuenta anos despois aquel neno de Sighet sería galardoado co Premio Nobel da Paz. Elie Wiesel non esquece, e cóntanos no segundo volume das súas memorias "E o mar nunca se enche" (1999), que ao momento de recibir a máis alta distinción que confire a humanidade non puido evitar pensar na súa nai, no seu pai e na súa irmá menor, todos asasinados durante o Holocausto. "Non oio o aplauso; non oio nada, e logo todo o que oio son as bágoas invisibles fluíndo na miña alma, oio as pregarias que os meus pais mortos recitan nas alturas, oio o chamado da miña pequena irmá Tsipouka cuxo sufrimento debeu ter extinguido ao sol por toda a eternidade". Wiesel tiña quince anos cando foi deportado xunto a toda a súa familia aos campos de exterminio nazi. Só el e as súas dúas irmás maio res sobrevivirían ao que el denominou "o reino da noite". Logo da guerra foi levado a un orfanato en Francia, adoptou o francés como o seu novo idioma pois non podía seguir falando na lingua dos asasinos, estudou filosofía na Sorbonne, ensinou hebreo, traballou en coros e logo orientouse ao xornalismo. O seu primeiro traballo obtívoo con Zion in Kamf, publicación en idish do Irgún, un movemento de resistencia xudeu en Palestina, e logo con Yediot Aharonot, hoxe un dos máis grandes diarios de Israel, pero entón apenas un xornal menor. Durante dez anos rehusó abordar a súa historia pasada. "Tan pesada era a miña angustia", escribiu nun ensaio incorporado ao libro "Un Xudeu Hoxe" (1978), "que fixen unha promesa: non falar, non tocar o esencial durante polo menos dez anos. Tempo suficiente para ver con claridade. Tempo suficiente para volver a adueñarme da miña memoria. Tempo suficiente para unir a linguaxe do home co silencio dos mortos". Foi un escritor católico, no marco dunha entrevista inconexa, quen motivou ao mozo sobrevivente a escribir. Un ano máis tarde, Elie Wiesel enviou o manuscrito -"escrito baixo o selo da memoria e o silencio" segundo dixo- a quen se convertería no seu amigo e mentor, Francois Mauriac. Desas páxinas xurdiría o libro "A Noite", o ensaio máis aclamado de toda unha obra senlleira e rica de máis de corenta libros de ficción e non ficción que Wiesel escribiría ao longo da súa vida. Desde a súa publicación en 1960 foi traducido a máis de trinta idiomas e vendeu máis de dez millóns de exemplares; tres deles soamente desde o ano 2006 cando a célebre Oprah Winfrey elixiu ao libro e acompañou a Wiesel a Auschwitz. O éxito descollante da Noite eclipsou as orixes humildes deste ensaio poderoso así como dos moitos carreiros que debeu transitar antes de poder ver a luz do día. Inicialmente tiña 900 páxinas, foi escrito en idish e levou por título "…E o mundo calaba". Foi por primeira vez publicado en Bos Aires en 1956, en versión de 253 páxinas e 1500 exemplares, pola Unión Central Israelita Polaca da a Arxentina, baixo a guía de Mark Turkow. Posteriormente, tal como indicou Rachel Donadio no New York Times, foi traducido ao francés, en versión aínda máis reducida de 127 páxinas, como "A Nuit" e foi prologado por Mauriac; o máis prominente escritor francés da época e premio Nobel de Literatura de 1952. Aínda así, foi rexeitado pola maioría das casas editoriais de París ate que, en 1958, Les Éditions de Minuit o publicou. Vendeu pouquísimos exemplares. A tradución ao inglés enfrontou similares problemas. O seu axente literario, amigo e sobrevivente do Holocausto, Georges Borchardt, enviouno a quince editoriais de Nova York sen éxito, entre 1958 e 1959. Finalmente foi publicado por Hill & Wang e recibiu críticas positivas. Un acontecemento noutra parte do globo axudaríalle indirectamente á súa difusión. En 1960 axentes israelís secuestraron a Adolf Eichmann na a Arxentina e trasladárono a Xerusalén. O xuízo de 1961 ao xerarca nazi convocou atención internacional e instalou o tema da Shoa no interese da opinión pública. Para os anos setenta, o Holocausto era ensinado en universidades estadounidenses, e para os anos noventa "A Noite" xa era un texto educativo escolar e universitario fundamental. "A Noite" xurdiu en tempos nos que poucos estaban dispostos a escoitar aos sobreviventes e as súas penurias. Eran épocas de negación; non do negacionismo perverso contemporáneo que desmente a existencia da Shoa, senón dunha actitude negadora da realidade debido á dimensión inatinxible da mesma. Pero tempos de negación ao fin. O "Diario de Ana Frank" fora publicado en 1952 con gran repercusión, pero tratábase dun libro sentimental, incluso optimista, que non chegaba a mostrar os horrores dos crematorios e as cámaras de gas. Wiesel levaba aos lectores a ese inferno de morte e destrución ao que Ana Frank -ao momento de escribir seu conmovedor diario- aínda non arribara. Ela non puido chegar a documentar a súa propia morte tráxica en Bergen-Belsen. Elie Wiesel dixo que "onde o libro de Ana Frank termina, o meu comeza". No prólogo do libro, Mauriac expresa o seu desexo de que "A Noite" sexa lido por tantos lectores como o de Ana Frank. Moitos anos despois, Wiesel diría que se o sobreviventes tiveron o valor de escribir, ao resto de nós cábenos a obriga de ler. Era un libro destinado a perturbar. Así se expresa Elie Wiesel nas súas páxinas: "Xamais esquecerei esa noite, esa primeira noite no campo de concentración que fixo da miña vida unha soa longa noite baixo sete voltas de chave. Xamais esquecerei ese silencio nocturno que me tirou para sempre as ganas de vivir. Xamais esquecerei eses instantes que asasinaron ao meu Deus e á miña alma, e aos meus soños, que adquiriron o rostro do deserto. Xamais o esquecerei, aínda que me condenasen a vivir tanto como Deus. Xamais". A Elie Wiesel atribúeselle ter creado -aínda sen proporllo- o xénero da literatura do Holocausto. Ao longo dos anos recibiu varios premios ao seu compromiso e á súa traxectoria. Pero quizais, o recoñecemento máis adecuado á súa vida e obra sexa o ter transcendido -como xa foi acertadamente limitado- como o home que non lle permitiu ao mundo esquecer o Holocausto. O adulto pode por fin responderlle ao neno, que o logrou.\nPublicado por AGAI ás 16:14


O protagonista de ¡Rompe Ralph! competirá en Sonic & All-Star Racing Transformed - Código Cero - Diario Tecnolóxico de Galicia\nO protagonista de ¡Rompe Ralph! competirá en Sonic & All-Star Racing Transformed\nRalph participará no novo xogo de carreiras de Sonic\nNo mes de novembro poderemos ver nos cines a película de Disney ¡Rompe Ralph!, que está protagonizada por un personaxe dun videoxogo ficticio e que está repleta de referencias a videoxogos reais, como unha impresionante homenaxe a un elemento fundamental da cultura popular das 3 últimas décadas, pero esta relación do personaxe ficticio cos videoxogos reais quere levarse máis aló, e dende SEGA anuncian que o protagonista da película vai facer acto de presenza en Sonic & All-Star Racing Transformed, secuela do anterior xogo de carreiras de Sonic e os seus amigos, no que Ralph contará con vehículos transformables e movementos propios desta franquía de SEGA.\nTemos así que a aventura de Ralph a través de distintos videoxogos non se limitará á grande pantalla, senón que terá certa tradución no mundo real, contribuíndo á experiencia de ¡Rompe Ralph! á vez que enriquece o xogo de SEGA no que Sonic bota carreiras con moitos outros personaxes coñecidos.\nSonic & All-Stars Racing Transformed estará dispoñible tamén no mes de novembro para Xbox 360, PlayStation 3, PS Vita, Nintendo 3DS, Wii U e PC.\nPara reforzar a imaxe de Ralph como personaxe de videoxogos, dende a páxina web oficial da película tamén podemos botar unha partida a Fix-It Felix Jr., xogo que simula ser un título de 1982 do que tamén é posible gozar en iPhone, iPod Touch e iPad dende a App Store norteamericana.\nO xogo orixinal de Ralph, Fix-It Felix Jr. pode xogarse en iOS


Lindeiros - Lousame apoia un proxecto da Iniciativa Xove que ofrecerá unha ruta de sendeirismo terrorífica e teatro\nLousame apoia un proxecto da Iniciativa Xove que ofrecerá unha ruta de sendeirismo terrorífica e teatro\nBy Lindeiros on\t 7 Setembro, 2016 Bisbarra, Lousame\nAs actividades procuran a integración social, mediante a participación de persoas con discapacidade, e a difusión do patrimonio natural e cultural da zona\nLousame, 07/09/2016 – O Concello de Lousame apoia un proxecto impulsado por un grupo de mozos e mozas do municipio, que ofrecerá unha ruta de sendeirismo terrorífica e unha representación teatral. As actividades están enmarcadas na convocatoria Iniciativa Xove, da Xunta de Galicia. Acaban de ser presentadas pola concelleira de Cultura de Lousame, María Regenjo, e por Adriana Castro, portavoz do grupo xuvenil AVAD Lousame.\nA ruta de sendeirismo leva o nome de ‘Meigas polo Camiño’. Desenvolverase o sábado 24 de setembro, a partir das 21:00 horas, e terá unha ambientación terrorífica con varias escenificacións ao longo do percorrido. Cunha dificultade baixa e apta para todos os públicos, ten unha lonxitude de sete quilómetros. A saída sera en Merelle, na estrada que vai de Noia a Boiro, e pasará polo paseo do río Vilar de Tállara e a Ponte de San Francisco. As inscricións xa se poden efectuar a través do correo electrónico avadlousame@gmail.com ou na Casa de Cultura de Lousame (981 825 780).\nO espectáculo teatral do proxecto ten por título ‘O baúl musical’ e será representado o 9 de outubro, a partir das 19:00 horas na Casa da Cultura de Lousame. Nesta función participan como actores e actrices varios veciños e veciñas da zona, que levan preparando desde principios do verán tanto os textos como os vestiarios e o conxunto de elementos da escenografía.\nUn proxecto centrado na integración social\nA concelleira de Cultura felicitou os integrantes do grupo promotor desta Iniciativa Xove polas características innovadoras do proxecto e sobre todo pola aposta que representa en canto a integración social a través da creatividade.\nNeste sentido, cómpre destacar que as distintas actividades organizadas contan coa participación de persoas con algún tipo de discapacidade. En varias das actividades colabora a Asociación Galega de Heteroplasia Ósea Progresiva. “Queremos lograr a integración co conxunto da poboación, cunha plena normalización entre as persoas con algún tipo de diversidade funcional e outras persoas sen discapacidade”, asegurou Adriana Castro.\nA saída de sendeirismo ten tamén como obxectivo dar a coñecer o patrimonio natural de Lousame, ademais da riqueza inmaterial que representan as tradicións orais sobre as meigas. De feito, a ruta procurará amosar lugares que xeralmente a poboación da contorna descoñece. E para preparar as distintas escenificacións, os integrantes do grupo promotor efectuaron previamente un traballo de documentación relativo ás lendas sobre meigas.\nO grupo que presentou este proxecto ao programa Iniciativa Xove da Dirección Xeral de Xuventude, Participación Social e Voluntariado da Xunta de Galicia está integrado por Adriana Castro, Vanesa Tubío, Manuel Patiño, Antonio Castro e Jesús Tubío. Xunto co propósito da integración social e da difusión cultural, tamén inspiran as súas actividades na promoción de novas formas de diversión para a poboación xuvenil no seu tempo libre.\nBisbarra Sendeirismo Social Teatro Turismo